b'\n_START_ARTICLE_\nRimska kamilica\n_START_SECTION_\nOpis\n_START_PARAGRAPH_\nJe gosto ko\xc5\xa1ato razrasla in polegla rastlina, ki tvori preproge. Zraste do 30 cm visoko. Njeni listi so pernati in deljeni, cvetovi pa srebrno beli z rumeno sredino na dolgih pecljih. Ima zdravilne u\xc4\x8dinke. Zme\xc4\x8dkani cvetovi oddajajo vonj, ki je podoben vonju jabolka ali \xc5\xbeve\xc4\x8dilnemu gumiju. Po tej lastnosti je rastlina dobila pogosto ime chamaimelon, kar pomeni zmleto jabolko. Cveti enkrat letno v \xc4\x8dasu od julija do oktobra.\n_START_SECTION_\nRasti\xc5\xa1\xc4\x8de\n_START_PARAGRAPH_\nUspeva na son\xc4\x8dnih legah in na rahlih s hranilnimi snovmi bogatih tleh. V naravi jo najve\xc4\x8dkrat najdemo na travnatih planotah in med grmovji. Rastlina je vedno manj raz\xc5\xa1irjena, saj se opu\xc5\xa1\xc4\x8da pa\xc5\xa1a \xc5\xbeivine na \xc5\xa1tevilnih podro\xc4\x8djih na pode\xc5\xbeelju, kjer je rastlina dobro uspevala.\n_START_SECTION_\nUporaba rimske kamilice\n_START_PARAGRAPH_\nRimsko kamilico se nabira v \xc4\x8dasu njenega cvetenja. Popolnoma odprti posu\xc5\xa1eni ali sve\xc5\xbei cvetovi so uporabni za pripravo \xc4\x8daja proti nespe\xc4\x8dnosti ali kot obkladek za celjenje ran. Rastlino so uporabljali tudi pri pripravi obrazne kopeli, za negovanje ko\xc5\xbee. Kot poparek za spiranje pa jo priporo\xc4\x8dajo za negovanje svetlih las. Uporaba v zdravilne namene je med nose\xc4\x8dnostjo odsvetovana._NEWLINE_Zaradi specifi\xc4\x8dne arome se cvetovi uporabljajo tudi v potpurijih, di\xc5\xa1avnih zeli\xc5\xa1\xc4\x8dnih \xc5\xa1opkih, kot aroma pri zeli\xc5\xa1\xc4\x8dnih pivih in v eteri\xc4\x8dnih oljih.'